Diari Oficial de la Generalitat Valenciana


Sumari del DOGV 9937, del 16-09-2024 (2024/9307)

EXTRACTE de la Resolució d’11 de setembre de 2024, de la Vicepresidència i Conselleria de Servicis Socials, Igualtat i Vivenda, d’aprovació de les bases reguladores per a la concessió de les ajudes per a compra de vivenda per a persones jóvens en municipis de grandària xicoteta, incloses en el Pla estatal per a l’accés a la vivenda 2022-2025, i convocatòria corresponent a l’exercici 2024.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9937

Data del DOGV
:   16-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/9307

CVE
:   DIOJ-R-8253-7117

Data del document
:   11-09-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Extracte

Anàlisi jurídica

 Descriptors 

:   * Vicepresidència Segona i Conselleria de Serveis Socials, Igualtat i Habitatge
    * ajuda pública
    * jove
    * habitatge

BDNS (identif.): 783530

De conformitat amb el que preveuen els articles 17.3.b) i 20.8.a) de la Llei 38/2003, de 17 de novembre, general de subvencions, es publica l'extracte de la convocatòria el text complet de la qual pot consultar-se en la Base de dades nacional de subvencions

<https://www.infosubvenciones.es/bdnstrans/GE/es/convocatoria/783530>

Així mateix, es troba disponible en l’adreça web:

<https://sede.gva.es/va/inicio/procedimientos?id_proc=G97025>

*Primer. Objecte i condicions de concessió de les ajudes*

Concessió per a l’exercici 2024 de les ajudes destinades a la població jove amb escassos mitjans econòmics a fi de facilitar l’accés a una vivenda en règim de propietat localitzada en un municipi o nucli de població de xicoteta grandària de la Comunitat Valenciana, en els termes que s’establixen en el Reial decret 42/2022, de 18 de gener, pel qual es regula el Bo Lloguer Jove i el Pla estatal per a l’accés a la vivenda 2022-2025, mitjançant la concessió d’una subvenció per a la seua adquisició. Té també per objecte contribuir al repte demogràfic de la recuperació de població en municipis o nuclis de població de xicoteta grandària.

Seran objecte de l’ajuda, en els termes regulats en el Reial decret 42/2022 i en les presents bases reguladores, i sempre dins de les disponibilitats pressupostàries, les adquisicions de vivenda en règim de propietat per a destinar-les a residència habitual i permanent que complisquen les condicions establides en les presents bases i que s’hagen fet amb posterioritat a l’1 de gener de 2023 fins a la finalització del termini per a la presentació de sol·licituds establit en la convocatòria.

La vivenda que s’adquirisca podrà ser una vivenda ja construïda o una vivenda en construcció, si bé no podrà concedir-se esta ajuda per a l’adquisició de vivendes la construcció de les quals, acreditada amb el certificat d’inici d’obra subscrit per tècnic competent, s’inicie una vegada transcorregut el termini de sis mesos des de la data de notificació de la resolució de concessió de l’ajuda.

*Segon. Bases reguladores*

Les bases reguladores de la concessió de les ajudes es contenen en la resolució de la Vicepresidència i Conselleria de Servicis Socials, Igualtat i Vivenda d’aprovació de bases reguladores per a la concessió de les ajudes per a compra de vivenda per a persones jóvens en municipis de grandària xicoteta incloses en el Pla estatal per a l’accés a la vivenda 2022-2025 i convocatòria corresponent a l’exercici 2024. El procediment de concessió serà el de concurrència competitiva.

*Tercer. Dotació pressupostària*

Denominació línia: Pla estatal per a l’accés a la vivenda 2022-2025

Finalitat: finançament d’actuacions del Conveni amb el Ministeri de Vivenda i Agenda Urbana en matèria d’ajuda a les persones jóvens i per a contribuir al repte demogràfic, en la modalitat d’ajudes per a l’adquisició de vivenda habitual i permanent per a persones jóvens localitzada en un municipi o nucli de població de xicoteta grandària.

Línia de subvenció: S1183, de l’aplicació pressupostària W76026974

Import: 3.630.406,00 euros, dels quals 1.000.000,00 euros corresponen a l’aportació del Ministeri de Vivenda i Agenda Urbana i 2.630.406,00 euros a l’aportació de la Generalitat Valenciana.

*Quart. Persones beneficiàries*

Persones físiques majors d’edat i menors de trenta-cinc anys, inclosa l’edat de trenta-cinc anys, en el moment de sol·licitar l’ajuda o en el moment de la subscripció del contracte públic o privat d’adquisició de vivenda quan esta es faça abans de la convocatòria i després de l’1 de gener de 2023; este requisit ha  de concórrer en tots els compradors de la vivenda, si n’hi ha més d’un, que reunisquen tots i cada un dels requisits establits en la base quarta de la resolució de la Vicepresidència i Conselleria de Servicis Socials, Igualtat i Vivenda d’aprovació de bases reguladores per a la concessió de les ajudes per a compra de vivenda per a persones jóvens en municipis de grandària xicoteta incloses en el Pla estatal per a l’accés a la vivenda 2022-2025 i convocatòria corresponent a l’exercici 2024.

*Quint. Grups d’especial atenció*

Gaudiran de prioritat per a accedir a les ajudes les persones sol·licitants que, complint els requisits establits en la base quarta, individualment o formant part d’una unitat de convivència, es troben en alguna de les circumstàncies assenyalades en la base quinta de la resolució de la Vicepresidència i Conselleria de Servicis Socials, Igualtat i Vivenda d’aprovació de bases reguladores per a la concessió de les ajudes per a compra de vivenda per a persones jóvens en municipis de grandària xicoteta incloses en el Pla estatal per a l’accés a la vivenda 2022-2025 i convocatòria corresponent a l’exercici 2024.

*Sext. Termini i forma de presentació de sol·licituds*

1. La sol·licitud per a la concessió de les ajudes es farà per les persones adquirents mitjançant formulari omplit electrònicament que estarà disponible en la seu electrònica de la Generalitat, portal gva.es, en el termini i la forma que es determina en la present convocatòria. No s’admetran a tràmit aquelles sol·licituds omplides de manera diferent o fora del termini establit, i es resoldrà la inadmissió amb resolució prèvia dictada en els termes de l’article 21 de la Llei 39/2015, d’1 d’octubre, del procediment administratiu comú de les administracions públiques.

Quan hi haja diverses persones compradores o en condició d’adquirir una mateixa vivenda, l’ajuda haurà de ser sol·licitada per cada una d’elles omplint cada persona adquirent la seua pròpia sol·licitud en els termes indicats en l’apartat anterior, acompanyada de la documentació corresponent.

La presentació de la sol·licitud de l’ajuda suposa l’acceptació incondicionada de les bases de la present convocatòria i de les condicions, els requisits i les obligacions que es contenen en esta.

2. La presentació de sol·licituds i de la documentació annexa es farà d’acord amb el que s’establix en la Llei 39/2015, d’1 d’octubre, del procediment administratiu comú de les administracions públiques, en qualsevol de les formes que s’establixen a continuació:

a) Preferentment, si es disposa de certificat digital, la sol·licitud podrà ser presentada per la persona interessada de manera telemàtica en la seu electrònica de la Generalitat, portal web [https://www.gva.es/va/inicio/presentacion](https://www.gva.es/va/inicio/presentacion ) a través del procediment habilitat a este efecte i denominat «Ajudes per a adquisició de vivenda en municipi de xicoteta grandària dirigida a persones jóvens», en el següent enllaç <https://sede.gva.es/va/inicio/procedimientos?id_proc=G97025>. En la pàgina web de la Vicepresidència i Conselleria de Servicis Socials, Igualtat i Vivenda

<http://habitatge.gva.es/va/web/vivienda-y-calidad-en-la-edificacion/ajudes-compra-vivenda-joves-municipis-xicotext-2024>

estarà disponible la informació i documentació de la convocatòria i s’habilitarà l’accés a la seu electrònica per a formular la sol·licitud. També s’admetran les sol·licituds presentades telemàticament per titulars de certificat digital quan actuen, degudament autoritzats, en representació d’uns altres.

La tramitació telemàtica requerirà la presentació de sol·licituds, escrits i comunicacions davant el registre electrònic, que estiguen firmats electrònicament mitjançant una firma electrònica avançada basada en un certificat reconegut, segons el que es disposa en la Llei 39/2015, d’1 d’octubre, així com en el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana, i expedit per la Generalitat o per qualsevol altre prestador de servicis de certificació amb el qual la Generalitat haja firmat el conveni oportú.

A tals efectes, les persones interessades a sol·licitar estes ajudes tindran dret a ser assistides en l’ús de mitjans electrònics en les seues relacions amb les administracions públiques en el marc de les previsions contingudes en els articles 12 i 13, a i b de la Llei 39/2015, d’1 d’octubre, del procediment administratiu comú de les administracions públiques, de manera que els servicis territorials de vivenda oferiran un punt d’accés a internet i, per a aquells casos que ho requerisquen, es podrà facilitar ajuda mitjançant cita prèvia.

Així mateix, els ajuntaments i les mancomunitats, per si o a través de les oficines de la Xarxa Xaloc, podran presentar sol·licituds telemàticament mitjançant certificat digital, en nom de les persones interessades que els autoritzen mitjançant el corresponent formulari. Per a això es podrà habilitar el personal dels ajuntaments o les mancomunitats mitjançant la presentació de la credencial subscrita degudament en un formulari normalitzat disponible en el web de la Vicepresidència i Conselleria de Servicis Socials, Igualtat i Vivenda.

Finalment, també s’admetran les sol·licituds presentades telemàticament per titulars de certificat digital quan actuen, degudament autoritzats, en representació d’uns altres.

b) Si no es disposa de certificat digital, la persona interessada haurà d’omplir electrònicament el formulari de sol·licitud de l’ajuda disponible en la pàgina web assenyalada en l’apartat anterior i s’imprimirà el justificant. Este justificant constituirà l’imprés de sol·licitud i haurà de presentar-se, degudament firmat i acompanyat de la documentació exigida en les bases i en la present convocatòria, en algun dels registres previstos en la Llei 39/2015, d’1 d’octubre, del procediment administratiu comú de les administracions públiques i, preferiblement, en el de les seus dels servicis territorials de vivenda.

Si no es presenta el justificant degudament subscrit per la peticionària de l’ajuda acompanyat de la documentació requerida en algun dels registres d’entrada assenyalats en l’apartat anterior i en el termini de sol·licitud establit en la present convocatòria, no es considerarà presentada la sol·licitud d’ajuda. El mer ompliment electrònic del formulari de sol·licitud per les persones peticionàries que no disposen de certificat digital únicament determinarà que la informació introduïda quede emmagatzemada en les corresponents bases de dades, però no es considerarà iniciat el procediment telemàtic per a la concessió.

3. En la sol·licitud d’ajudes s’inclourà expressament l’autorització de la persona sol·licitant a la Generalitat Valenciana, a través de la Vicepresidència i Conselleria de Servicis Socials, Igualtat i Vivenda, o no oposició per a reclamar tota la informació necessària, en particular la de caràcter tributari, en els termes previstos en la Llei 58/2003, de 17 de desembre, general tributària, o econòmic que fora legalment pertinent per a acreditar el compliment dels requisits en el marc de la col·laboració que s’establisca amb l’Agència Estatal d’Administració Tributària, la Direcció General del Cadastre, les entitats gestores de la Seguretat Social i altres administracions públiques competents. No podrà cedir-se a tercers la informació de caràcter tributari o econòmic rebuda.

La sol·licitud de les ajudes implicarà l’autorització de les persones interessades perquè l’Administració de la Generalitat puga procedir al tractament de les dades de caràcter personal en la mesura que resulte necessària per a la gestió de les ajudes, tot això de conformitat amb el que es preveu en la Llei orgànica 3/2018, de 5 de desembre, de protecció de dades personals i garantia dels drets digitals i normes de desplegament.

4. El termini de presentació de la sol·licitud de l’ajuda s’iniciarà a partir de l’endemà de la publicació de la present resolució en el *Diari Oficial de la Generalitat Valenciana*, i romandrà obert amb caràcter continuat i permanent fins al 4 d'octubre de 2024.

5. Els diversos tràmits que hagen d’omplir-se en el procediment es publicaran en el web oficial de la Vicepresidència i Conselleria de Servicis Socials, Igualtat i Vivenda, publicació que els serà comunicada a les persones interessades mitjançant SMS al telèfon que, a este efecte, hagen comunicat a l’Administració.

*Sèptim. Documentació que acompanyarà la sol·licitud*

El formulari de sol·licitud d’ajuda degudament omplit i firmat per la persona peticionària de l’ajuda s’haurà d’acompanyar de la documentació indicada en la condició quinta de l’apartat segon de la Resolució de la Vicepresidència i Conselleria de Servicis Socials, Igualtat i Habitatge d’aprovació de bases reguladores per a la concessió de les ajudes per a compra de vivenda per a persones jóvens en municipis de grandària xicoteta incloses en el Pla estatal per a l’accés a la vivenda 2022-2025 i convocatòria corresponent a l’exercici 2024.

*Octau. Criteris d’adjudicació*

Es concediran les ajudes fins a esgotar l’import màxim de la dotació econòmica prevista per a la convocatòria. Per a determinar la prioritat dels sol·licitants, es tindran en compte els criteris establits en la base octava en relació amb les bases sexta i sèptima de la Resolució de la Vicepresidència i Conselleria de Servicis Socials, Igualtat i Vivenda, d’aprovació de bases reguladores per a la concessió de les ajudes per a compra de vivenda per a persones jóvens en municipis de grandària xicoteta incloses en el Pla estatal per a l’accés a la vivenda 2022-2025 i convocatòria corresponent a l’exercici 2024.

La relació de municipis en risc de despoblació a l’efecte de l’aplicació dels criteris d’adjudicació continguts en la base octava, apartat a), de les bases de la convocatòria es contenen en l’annex II de la resolució de la Vicepresidència i Conselleria de Servicis Socials, Igualtat i Vivenda d’aprovació de bases reguladores per a la concessió de les ajudes per a compra de vivenda per a persones jóvens en municipis de grandària xicoteta incloses en el Pla estatal per a l’accés a la vivenda 2022-2025 i convocatòria corresponent a l’exercici 2024.

*Nové. Termini de resolució i notificació.*

El termini màxim per a la resolució i la notificació de les sol·licituds que es formulen per a la concessió de les ajudes serà de tres mesos a comptar de l’endemà de la publicació de la convocatòria en el *Diari Oficial de la Generalitat Valenciana*. Transcorregut este termini sense que haja recaigut resolució i esta no haja sigut notificada, s’entendrà desestimada la sol·licitud en els termes previstos en la Llei 39/2015, d’1 d’octubre, del procediment administratiu comú de les administracions públiques. Tal com disposa la llei mencionada, la desestimació per silenci administratiu té els únics efectes de permetre als interessats la interposició del recurs administratiu o contenciós administratiu que siga procedent. Excepcionalment, podrà acordar-se l’ampliació d’estos terminis en els supòsits previstos en la legislació reguladora del procediment administratiu comú.

La resolució d’ajudes que pose fi al procediment de concessió es publicarà en el *Diari Oficial de la Generalitat Valenciana*  i, posteriorment, en el portal de www.gva.es, en què s’inseriran les llistes que contenen les sol·licituds estimades i desestimades que els interessats podran conéixer a través de l’enllaç següent: <https://sede.gva.es/va/inicio/procedimientos?id_proc=G97025>*.* Les persones sol·licitants que hagen facilitat un número de telèfon mòbil podran ser avisades de la publicació de la llista definitiva mitjançant missatge de text SMS.

*Dècim. Quantia de l’ajuda.*

1. La quantia de l’ajuda a l’adquisició de vivenda serà de fins a 10.800 euros per vivenda, amb el límit del 20 % del cost d’adquisició de la vivenda, sense incloure annexos ni gastos i tributs inherents a l’adquisició.

En el supòsit d’adquisició de la propietat d’una vivenda per més d’una persona, l’import de l’ajuda que pot rebre una persona beneficiària, que adquirix una part d’esta, es determinarà aplicant el percentatge de quota adquirida a l’import de l’ajuda que correspondria a l’adquisició del 100 % de la vivenda. En cas de no constar en el contracte privat de compravenda o en l’escriptura pública el percentatge de participació, es considerarà que s’adquirix per parts iguals.

2. A l’efecte del càlcul de l’ajuda es tindrà en compte el preu de la vivenda que figure expressament en l’escriptura de compravenda i que haurà de coincidir amb el contracte presentat juntament amb la sol·licitud de les ajudes. En cas de discrepància en el preu de la vivenda, s’atendrà el preu que conste en l’escriptura de compravenda, si este és menor.

  

València, 11 de setembre de 2024

Susana Camarero Benítez

Vicepresidenta i consellera de Servicis Socials, Igualtat i Vivenda